Source: http://monitorulneamt.ro/csm-roman-victorie-cu-emotii-ultima-secunda/
Timestamp: 2019-08-25 09:19:37+00:00

Document:
CSM Roman, victorie cu emoţii în ultima secundă » Monitorul de Neamț și Roman
- CSU Danubius Galaţi - CSM Roman 17-18 (9-10), după un joc disputat, cu Tymoshenkova în zi de graţie - portăriţa a scos şi şase aruncări de la 7 metri, una în ultima secundă - handbalisele pregătite de Dumitru Muşi au rămas pe locul IX în clasament -
Echipa feminină de handbal a Clubului Sportiv Municipal (CSM) Roman a cîştigat norocos, scor 18-17 (10-9), partida din deplasare cu CSU Danubius Galaţi, disputată sîmbătă, 10 februarie, în cadrul etapei a XVl-a din Liga Naţională. Victoria, obţinută în ultima secundă de joc, vine să mai îndulcească rezultatele negative ale echipei, care se chinuie pe locul lX în clasament, deşi valoarea lotului este mai mare. De partea cealaltă, gazdele pot pune înfrîngerea pe seama ghinionului, pierzînd a treia partidă pe final de meci. După ce în urmă cu trei etape au ratat aruncarea pentru golul victoriei la Brăila cînd mai erau cinci secunde şi pe contraatac au încasat golul înfrîngerii, sîmbătă, gălăţencele au ratat, la ultima fază a meciului, o aruncare de la şapte metri cu care ar fi putut obţine egalul, prin una dintre cele mai bune jucătoare ale sale, Daciana Balaban. Este pentru a doua oară în acest campionat cînd antrenorul Dumitru Muşi cîştigă la Galaţi în ultimele secunde. În tur, cînd antrena pe AHCM Slobozia, echipa sa a cîştigat în Sala Dunărea la un gol diferenţă, tot cu un şapte metri ratat de echipa gălăţeană în ultima secundă. Eroina formaţiei CSM Roman a fost portarul Tymoshenkova, care a apărat în total şase aruncări de la şapte metri şi a avut în plus şi alte parade eficiente. Una dintre acestea, importantă în economia jocului, a fost în penultimul minut, cînd a scos în situaţie de unu la unu cu Daciana Balaban. Meciul a început echilibrat, după ce romaşcancele au deschis scorul. Gazdele au egalat şi au preluat conducerea în minutul 14, cu 6-4, dar Stoleru şi compania nu au fost de acord şi au egalat la 8, în minutul 24, prin Chitacu şi au luat conducerea, prin Iuganu-Popa, trei minute mai tîrziu. Gălăţencele au egalat la 9 (min. 28), pentru ca De Sousa să ducă pe CSM la pauză cu un gol avans (10-9). După pauză, gazdele au egalat la 11 (min.39), apoi elevele lui Muşi s-au dezlănţuit şi au dus scorul la 15-11 în favoarea lor (min.43). Danubius a revenit în joc, 15-16 în minutul 50 şi au egalat la 17-17 (min. 58). Iuganu-Popa a transformat un 7 metri şi s-a făcut 18-17 pentru Roman. Daciana Balaban a avut-o în faţă pe Timoshenkova de două ori, în minutul 59, în situaţie de unu la unu şi în ultima secundă, cînd goal-keaperul romaşcan a ghicit unde gălăţeanca va exacuta aruncarea de la 7 metri. Intervenţia portăriţei a adus o victorie şi trei puncte importante. Pentru romaşcance au jucat Timoshenkova, Polocoşer, Petrescu – Iuganu-Popa (4 goluri), Toskovic (6), Chitacu (1), Stoleru (2), Iovănescu (2), De Sousa (3), Dinu, Ana Maria Simion.
Meciurile etapei a XVl: sîmbătă, 10 februarie: HC Dunărea Brăila – AHCM Slobozia, 23-21 CSU Danubius Galaţi – CSM Roman 17-18; duminică, 11 februarie, HCM Râmnicu Vâlcea – CSM Bistriţa; luni, 12 februarie, U Cluj – Corona Braşov; joi, 15 februarie, se vor disputa partidele: HC Zalău – Rapid şi CSM Bucureşti – Măgura Cisnădie, iar runda se va încheia miercuri, 21 februarie, cu întîlnirea CSM Slobozia – SCM Craiova.
Cuvinte cheie:CSM RomanCSU Danubius Galaţiultima secundavictorie

References: CSM 
 CSM 
 CSM 
 CSM 
 CSM 
 CSM 
 CSM